নেত্রীই সিদ্ধান্ত দেবেন কে কোন পজিশনে থাকব: স্বতন্ত্র প্রার্থী পঙ্কজ দেবনাথ
স্বতন্ত্র প্রার্থীরা আওয়ামী লীগ সভাপতির সিদ্ধান্তের অপেক্ষায় আছে বলে জানিয়েছেন বরিশাল ৪ আসন (মেহেন্দীগঞ্জ-হিজলা) থেকে স্বতন্ত্র প্রার্থী হিসেবে নির্বাচিত সংসদ সদস্য পঙ্কজ দেবনাথ।
আজ বুধবার সকালে সংসদ ভবনে নবনির্বাচিত এমপিদের শপথ গ্রহণ অনুষ্ঠান শেষে গণমাধ্যমকর্মীদের প্রশ্নের জবাবে তিনি এ কথা বলেন।
পঙ্কজ দেবনাথ বলেন, 'স্বতন্ত্র কী রাজনৈতিক দলের প্রতীক সেটা বড় কথা নয়, বড় কথা হচ্ছে—স্বাধীনতা, গণতন্ত্র ও সংবিধান রক্ষার এই নির্বাচনী যুদ্ধে আমরা অংশগ্রহণ করেছি দেশপ্রেমিক রাজনৈতিক কর্মী হিসেবে। দেশপ্রেমিক নাগরিক হিসেবে সেটি দায়িত্ব ছিল, সংবিধান রক্ষার এই নির্বাচনে আমরা একজন সৈনিক। আমাদের দলের, দেশের, সংসদের অভিভাবক প্রধানমন্ত্রী জননেত্রী শেখ হাসিনা।
'তিনি সংসদ পরিচালনার স্বার্থে আমাদেরকে যে নির্দেশ দেবেন; কারণ আমরা আওয়ামী লীগের অনুমোদিত স্বতন্ত্র প্রার্থী, দলের সিদ্ধান্ত ও নেত্রীর পরামর্শেই কিন্তু আমরা স্বতন্ত্র প্রার্থী হয়েছি। কাজেই আমরা দায়িত্ব দেবো জননেত্রী শেখ হাসিনাকে, তিনি সিদ্ধান্ত দেবেন আমরা কে কোন পজিশনে থাকব,' বলেন তিনি।
কোনো আলোচনা হয়েছে কি না জানতে চাইলে স্বতন্ত্র এই এমপি বলেন, 'এখনো কোনো আলোচনা হয়নি। সরকার দলীয় যে সংসদীয় দলের বৈঠক চলছে, আমরা অপেক্ষায় আছি—নেত্রী কী সিদ্ধান্ত দেবেন।'

স্বতন্ত্র প্রার্থীরা আওয়ামী লীগ সভাপতির সিদ্ধান্তের অপেক্ষায় আছে বলে জানিয়েছেন বরিশাল ৪ আসন (মেহেন্দীগঞ্জ-হিজলা) থেকে স্বতন্ত্র প্রার্থী হিসেবে নির্বাচিত সংসদ সদস্য পঙ্কজ দেবনাথ।